Gilo, Dei gratia Senon. archiepiscopus, M. Carnotensis, R. Parisiensis, G. Aurelianensis, G. Autissiod., P. Meldensis, et N. Trecensis, eadem gratia episcopi, christianissimo in Christo illustri viro Th., Dei gratia regi Navarræ, Campaniæ et Briæ comiti palatino, salutem et sinceram in Domino caritatem. Cum alias, ex parte concilii provincialis Senon., per litteras nostras monitorias vos requisierimus et rogaverimus ut ea quæ de bonis ecclesiasticis a quadraginta annis citra acquisitis saisiri feceratis, desaisiri faceretis; et preces et monitio prædictæ nondum fuerint a vobis effectum aliquem consecutæ; sed magis ac magis, de die in diem, adhuc incessanter in potestate Campaniæ saisiantur, necnon et alia multa gravamina ecclesiis et personis ecclesiasticis, earumque hominibus inferantur contra immunitatem ecclesiæ, et ecclesiasticam libertatem, prout vobis magister Johannes de Vernolio, nuncius noster, ad hoc specialiter destinatus, plenius explicabit: serenitatem vestram, tenore præsentium et per prædictum nuncium auctoritate prædicti concilii rogandam duximus et monendam, ut saisita desaisiri faciatis, quousque de jure vestro constiterit evidenter, et a prædictis gravaminibus desistatis, et vestros ministeriales desistari faciatis. Licet, enim, honori et personæ vestræ, in quantum possemus, deferre velimus, omittere, tamen, non possumus nec debemus quin oppressioni ecclesiarum, prout juris est, succurramus. Sciatis pro certo quod jus vestrum absorbere non volumus, sed potius ipsarum ecclesiarum indemnitatibus, quantum cum Deo possumus, subvenire. Datum, Parisius, die veneris post festum Sancti-Martini hyemalis, anno Domini Mº CCº LIIº (cum septem sigillis).